從人乞酒
作者：汪藻
朝代：宋

paragraphs: 張侯表表霜松立，嗜酒清狂餘故習。
長年種秫學淵明，門外溪流和月汲。
手調溪上百花乳，十日煉成冰雪汁。
糟牀夜聽秋雨注，詩腸曉放春風入。
飽聞誇說未曾見，但笑書生便飲濕。
爾來消渇卧江海，更似枯魚過河泣。
傾家餉客古人事，坐看兵廚千斛給。
那知日飲無骨相，咫尺公榮殊不及。
西風昨夜到林杪，左手蟹螯行可執。
新醅早晚定堪斟，凍蟻浮缸應戢戢。
心知問字寂寥久，會遣鳴鞭馳送急。
呼兒洗盞酹先酒，爲君快作長鯨吸。